|  |
| --- |
|  |

Høring over udkast til bekendtgørelse om udbetaling af statslig fordelsbonus og praktikbonus til arbejdsgivere

Hermed sendes udkast til bekendtgørelse om udbetaling af statslig fordelsbonus og praktikbonus til arbejdsgivere i høring.

Bekendtgørelsen vil udmønte de bemyndigelser til fastsættelse af nærmere regler om fordelsbonus og praktikbonus vedrørende året 2017, som ved vedtagelse af forslag til lov om ændring af lov om Arbejdsgivernes Uddannelsesbidrag og lov om erhvervsuddannelser (Justering af arbejdsgiverbidrag og midlertidige bonusordninger for 2017 m.v.), L 85, vil blive indsat i § 15 e, stk. 7, og § 15 f, stk. 5, i lov om Arbejdsgivernes Uddannelsesbidrag og lov om erhvervsuddannelser.

Bemyndigelserne vil blive benyttet til at fastsætte regler om

* beregningen af det antal praktikårselever, der udløser bonus,
* beregningen af antallet af hidtidige praktikelever for det tilfælde, hvor virksomheden er oprettet i årene 2014 – 2016,
* meddelelse fra Arbejdsgivernes Uddannelsesbidrag til arbejdsgiverne vedrørende oplysninger, der er lagt til grund for beregningen,
* ændring af beregning,
* udbetaling af bonus,
* identifikation af virksomhederne og
* klager over afgørelser.

Vedrørende administrative konsekvenser for erhvervslivet bemærkes, at da de berørte arbejdsgivere får lejlighed til at gøre indsigelse mod de oplysninger, som danner grundlag for beregning af fordelsbonus og praktikbonus (dog kun med henblik på nedsættelse eller bortfald af deres bonus) vil der kunne være tilfælde, hvor en arbejdsgiver, som er uenig i oplysningerne, får en administrativ byrde ved at indberette dette. Ligeledes kan der klages med den begrundelse, at oplysningerne er anvendt forkert i afgørelsen. Udkast til nærværende bekendtgørelse har været forelagt Erhvervsstyrelsens Team Effektiv Regulering (TER) forud for den offentlige høring. TER vurderer, at bekendtgørelsesudkastet medfører administrative konsekvenser under 4 mio. kr. årligt. De bliver derfor ikke kvantificeret yderligere.

Det er Undervisningsministeriets vurdering, at der ikke vil være andre erhvervsøkonomiske konsekvenser forbundet med bekendtgørelsen

Eventuelle bemærkninger bedes senest tirsdag den 17. januar 2017 kl. 12 indsendt pr. mail til tjur@stukuvm.dk.

Høringen lægges samtidig på høringsportalen.

Med venlig hilsen

Jens K. A. Dinesen

Konsulent

Kontor for SPS og Tværgående Jura

Direkte tlf. +45 33 92 57 18

Jens.K.A.Dinesen@stukuvm.dk